**POZIV**

**na sudjelovanje u savjetovanju s javnošću**

**o**

**Programu za ostvarivanje potpora iz područja ribarstva i marikulture za 2021. godinu (Program)**

SWOT analizom koja je provođena u sklopu izrade Operativnog programa za pomorstvo i ribarstvo Republike Hrvatske za programsko razdoblje 2014. – 2020 utvrđeni su ciljevi i mjere koje su potrebne radi povećanja konkurentnosti i održivosti sektora ribarstva i akvakulture. Ovaj cilj će se ostvariti prvenstveno provedbom mjera u sektoru ribarstva za osiguranje učinkovite ravnoteže između ribolovnih kapaciteta i ribolovnih mogućnosti, poboljšanjem sanitarnih uvjeta i uvođenjem energetski učinkovitih praksi, novih tehnologija i inovativnih proizvodnih procesa s dodanom vrijednošću i proizvoda u ribarstvu kako bi sektor postao ekonomski održiv i otporan na vanjske utjecaje.

U pogledu poticanja održive akvakulture s ciljem povećanja konkurentnosti i podrške razvoju i inovacijama, strateško usmjerenje stavljeno je na širenje i diversifikaciju proizvoda marikulture kroz poticanje ulaganja u sirovine, modernizaciju i energetsku učinkovitost uzgajališta, uspostavu mrjestilišta te kroz razvoj i uvođenje novih tehnologija, uz potporu aktivnosti prijenosa znanja i uvođenjem inovacija tehnološkim, organizacijskim i poslovnim procesima u pružanju nutritivnih, zdravih i visoko kvalitetnih proizvoda potrošačima.

Poboljšanja u organizaciji tržišta za proizvode ribarstva i akvakulture i ulaganja u sektore prerade i trženja su ključni za postizanje održivosti ribarstva i akvakulture. Navedeno će se ostvariti i kroz uspostavu Organizacija proizvođača i potporu za njihove planove proizvodnje i trženja te kroz komunikacijske i promotivne kampanje za podizanje javne svijesti o održivosti proizvoda ribarstva i akvakulture.

Slijedom navedenog pristupilo se izradi Programa za ostvarivanje potpora iz područja

ribarstva i marikulture za 2021. godinu.

Ciljevi koji se žele postići savjetovanjem s javnošću su upoznavanje zainteresiranih korisnika o sadržaju Programa.

Sukladno članku 11. Zakona o pravu na pristup informacijama ("Narodne novine" broj 25/13 i 85/15) provodi se postupak savjetovanja sa zainteresiranom javnošću. Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Programa na službene web stranice Zadarske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu.

Postupak savjetovanja provest će se u razdoblju od dana, 14.srpnja 2021. godine, do dana, 14. kolovoza 2021. godine.

Organizator i nositelj postupka savjetovanja je Upravni odjel za poljoprivredu, ribarstvo, vodno gospodarstvo, ruralni i otočni razvoj.

Pozivamo vas na sudjelovanje u postupku Savjetovanja, za koju potrebu Vam je na raspolaganju:

* Program za ostvarivanje potpora iz područja ribarstva i marikulture za 2021. godinu

i

* Obrazac za dostavu prijedloga.